MT Il-Ġurnal Uffiċjali tal-Unjoni Ewropea C 144/29

Addendum ma’ Il-Ġurnal Uffiċjali tal-Unjoni Ewropea C 325 tat-22 ta’ Diċembru 2005

(2016/C 144/13)

Notifika tal-Kummissjoni dwar ir-regolamenti tal-aċċess għall-fajl tal-Kummissjoni f’każijiet skont l-Artikoli 81 u 82 tat-Trattat tal-KE, l-Artikoli 53, 54 u 57 tal-Ftehim taż-ŻEE u tar-Regolament tal-Kunsill (KE) Nru 139/2004 (Test b’relevanza għaż-ŻEE) (2005/C 325/07) I. INTRODUZZJONI U S-SUĠĠETT TAN-NOTIFIKA 1. L-aċċess għall-fajl tal-Kummissjoni hija waħda mill-garanziji proċedurali maħsuba għall-applikazzjoni tal-prinċipju tal-ugwaljanza tal-armi u għall-ħarsien tad-drittijiet tad-difiża. L-aċċess għall-fajl huwa pprovvdut fl-Artikolu 27 (1) u (2) tar-Regolament tal-Kunsill (KE) Nru 1/2003 (1), fl-Artikolu 15(1) tar-Regolament tal-Kummissjoni (KE) Nru 773/2004 (“ir-Regolament dwar l-Implementazzjoni”) (2), fl-Artikolu 18(1) u (3) tar-Regolament tal-Kunsill (KE) Nru 139/2004 (“Regolament dwar il-Konċentrazzjonijiet) (3) u fl-Artikolu 17(1) tar-Regolament tal-Kummissjoni (KE) Nru 802/2004 (‘Ir-Regolament dwar l-Implementazzjoni tal-Konċentrazzjonjiet’) (4). Skont dawn id-dispożizzjonjiet qabel ma jittieħdu deċiżjonijiet fuq il-bażi tal-Artikoli 7, 8, 23 u 24(2) tar-Regolament (KE) Nru 1/2003 u l-Artikoli 6(3), 7(3), 8(2) sa (6), 14 u 15 tar-Regolament dwar il-Konċentrazzjonjiet, il-Kummissjoni għandha tagħti lill-persuni, impriżi jew lil assoċċjazzjonijiet ta’ impriżi, skont il-każ, l-opportunità li jagħtu l-opinjoni tagħhom dwar l-oġġezzjonijiet li jkunu saru dwarhom u jkunu intitolati għal aċċess għall-fajl tal-Kummissjoni sabiex jiġi rispettat id-dritt tagħhom li jiddefendu lilhom infushom fil-proċeduri. In-notifika preżenti tipprovvdi l-qafas għat-tħaddim tad-dritt imsemmi f’dawn id-dispożizzjonijiet. Din ma tkoprix il-possibbiltà tal-provvista ta’ dokumenti f’dak li għandu x’jaqsam ma” proċeduri oħra. Din in-notifika ma taffettwax l-interpretazzjoni ta’ dispożizzjonijiet ta’ dan it-tip mill-Qrati tal-Kommunità. Il-prinċipji msemmija f’din in-Notifika japplikaw ukoll meta l-Kummissjoni tinforza l-Artikoli 53, 54 u 57 tal-Ftehim taż-ŻEE (5). 2. Id-dritt speċifiku deskritt hawn fuq huwa distint mid-dritt ġenerali għall-aċċess għad- dokumenti fir-Regolament (KE) Nru 1049/2001 (6), li huwa soġġett għal kriterji u eċċezzjonijiet differenti u għandu għan differenti. 3. It-terminu aċċess għall-fajl f’din in-notifika jintuża esklużivament biex ifesser l-aċċess mogħti lill-persuni, impriżi jew assoċjazzjonijiet ta’ impriżi li lilhom il-Kummissjoni tkun indirizzat dikjarazzjoni ta’ oġġezzjonijiet. Din in-notifika tikkjarifika min għandu aċċess għall-fajl għal dan il-għan. 4. L-istess terminu, jew it-terminu aċċess għad-dokumenti, fir-regolamenti msemmija qabel huwa użat wkoll b’referenza għal min jilmenta jew għal partijiet oħra involuti. Iżda dawn is-sitwazzjonijiet huma distinti minn dawk tad-destinitarji tad-dikjarazzjoni ta’ oġġezzjonijiet u għalhekk ma jaqgħux taħt id-definizzjoni ta’ aċċess għall-fajl għall-finijiet ta’ din in-notifika. Dawn is-sitwazzjonijiet relatati huma ttrattati f’parti separata tan-notifika. 5. Din in-notifika tispjega wkoll għal liema informazzjoni jingħata aċċess, meta jingħata aċċess u x’inhuma l-proċeduri biex ikun aċċessat il-fajl. 6. Mill-pubblikazzjoni tagħha, din in-notifika tieħu post in-notifika tal-Kummissjoni tal-1997 dwar l-aċċess għall-fajl (7). Ir-regoli l-ġodda jikkunsidraw il-leġislazzjoni applikabbli fl-1 ta’ Mejju 2004, jiġifieri r-Regolament (KE) Nru 1/2003, ir-Regolament dwar il-Konċentrazzjonjiet, ir-Regolament dwar l-Implementazzjoni u r-Regolament dwar l-Implementazzjoni tal-Konċentrazzjonjiet hawn fuq imsemmija, kif ukoll id-Deċiżjoni tal-Kummissjoni tat-23 ta’ Mejju 2001 dwar it-termini ta’ referenza tal-Uffiċċjali tas-Smigħ f’ċerti proċeduri tal-kompetizzjoni (8). Hija tikkunsidra wkoll il-ġurisprudenza reċenti tal-Qorti tal-Ġustizzja u tal-Qorti tal-Ewwel Istanza tal-Kommunitajiet Ewropej (9) u l-prattika żvilupata mill-Kummissjoni minn meta ġiet aċċettata n-notifika tal-1997. II. L-AMBITU TAL-AĊĊESS GĦALL-FAJL A. Min huwa intitolat għal aċċess għall-fajl? 7. L-aċċess għall-fajl skont id-dispożizzjonijiet msemmija fil-paragrafu 1 huwa maħsub biex ikun jista’ jiġi mħaddem b’mod effettiv id-dritt ta’ difiża kontra l-oġġezzjonijiet imressqa mill-Kummissjoni. Għal dan il-għan, kemm fil-każijiet taħt l-Artikoli 81 u 82 KE u kif ukoll f’każijiet taħt ir-Regolament dwar il-Konċentrazzjonjiet, jekk mitlub, l-aċċess jingħata fuq talba lill-persuni, impriżi jew assoċjazzjonijiet ta’ impriżi (10), skont il-każ, li l-Kummissjoni tkun indirizzat l-oġġezzjonijiet tagħha lejhom (11) (minn issa ‘il quddiem imsejħa, “il-partijiet”). B. Għal liema dokumenti jingħata aċċess? 1. Il-kontenut tal-fajl tal-Kummissjoni 8. Il-“fajl tal-Kummissjoni” f’investigazzjonijiet dwar il-kompetizzjoni (minn issa ‘il quddiem imsejjaħ ukoll “il-fajl”) jikkonsisti fid-dokumenti kollha (12), li jkunu ġew akkwistati, prodotti u/jew kumpilati mid-Direttorat Ġenerali tal-Kummissjoni għall-Kompetizzjoni, waqt l-investigazzjoni. 9. Waqt li tkun għaddejja l-investigazzjoni skont l-Artikoli 20, 21 u 22(2) tar-Regolament (KE) Nru 1/2003 u l-Artikoli 12 u 13 tar-Regolament dwar il-Konċentrazzjonjiet, il-Kummissjoni tista’ tiġbor numru ta’ dokumenti, li uħud minnhom wara li jkunu ġew eżaminati fid-dettal jistgħu jirriżultaw li mhumiex relatati mas-suġġett tal-każ in kwistjoni. Dawn id-dokumenti jistgħu jingħataw lura lill-impriża minn fejn ikunu ġew akkwistati. Meta jingħataw lura, dawn id-dokumenti ma’ jibqgħux parti mill-fajl. 2. Dokumenti aċċessibbli 10. Il-partijiet għandu jkollhom il-possibbiltà li jiffamiljarizzaw ruħhom mal-informazzjoni li hemm fil-fajl tal-Kummisssjoni, sabiex fuq il-bażi ta’ din l-informazzjoni jkunu jistgħu jesprimu b’mod effttiv il-pożizzjonijiet tagħhom dwar il-konklużjonijiet preliminari li tkun waslet għalihom il-Kummissjoni fl-oġġezzjonijiet tagħha. Għal dan il-għan huma jingħataw aċċess għad-dokumenti kollha li jiffurmaw il-fajl tal-Kummissjoni, kif definit fil-paragrafu 8, bl-eċċezzjoni ta’ dokumenti interni, sigrieti tan-negozju ta’ impriżi oħra jew informazzjoni kunfidenzjali oħra (13). 11. Ir-riżultati ta’ studju kkummissjonat b’rabta ma’ proċeduri huma aċċessibbli flimkien mat-termini ta’ referenza u l-metodoloġija tal-istudju. Iżda jista’ jkun hemm ħtieġa ta’ prekawazjonijiet sabiex jiġu protetti d-dritttijiet tal-proprjetà intellettwali. 3. Dokumenti mhux aċċessibbli 3.1. Dokumenti interni 3.1.1. Prinċipji ġenerali 12. Id-dokumenti interni la jistgħu jinkriminaw u lanqas jeżoneraw (14). Huma mhumiex parti mill-provi li l-Kummissjoni tista’ toqgħod fuqhom fl-evalwazzjoni tagħha tal-każ. Għalhekk, il-partijiet mhumiex ser jingħataw aċċess għad-dokumenti interni fil-fajl tal-Kummissjoni (15). Minħabba n-nuqqas ta’ valur probatorju, din ir-restrizzjoni fuq l-aċċess għal dokumenti interni ma tmurx kontra t-tħaddim adekwat tad-dritt tal-partijiet li jiddefendu lilhom infushom (16). 13. Id-dipartimenti tal-Kummissjoni m’għandhom l-ebda obbligu li jżommu minuti ta’ laqgħat (17) ma’ kwalunkwe persuna jew impriża. Jekk il-Kummissjoni tagħżel li tieħu noti f’ dawn il-laqgħat, dawn id-dokumenti huma l-interpretazzjoni tal-Kummissjoni stess dwar dak li ntqal f’dawn il-laqgħat għal liema raġuni dawn jiġu klassifikati bħala dokumenti interni. Iżda meta l-persuna jew impriża in kwistjoni tkun qablet mal-minuti, dawn il-minuti jkunu aċċessibbli wara li jkunu tħassru minnhom kull sigriet tan-negozju jew kull informazzjoni kunfidenzjali oħra. Dawn il-minuti maqbula jagħmlu parti mill-provi li l-Kummissjoni tista’ toqgħod fuqhom waqt li tkun qed tevalwa l-każ (18). 14. F’każ ta’ studju kkummissjonat b’rabta mal-proċeduri, il-korrispondenza bejn il-Kummissjoni u l-kuntrattur tagħha li tinkludi fiha l-evalwazzjoni tax-xogħol tal-kuntrattur jew dwar l-aspetti finanzjarji tal-investigazzjoni hija meqjusa bħala dokument intern u għalhekk mhux aċċessibbli. 3.1.2. Korrispondenza ma’ awtoritajiet pubbliċi oħra 15. Każ partikulari ta’ dokument intern huwa l-korrispondenza tal-Kummissjoni ma’ awtoritajiet pubbliċi oħra u d-dokumenti interni li tirċievi mingħand dawn l-awtoritajiet (kemm minn pajjiżi membri tal-KE (“l-Istati Membri”) kif ukoll minn pajjiżi mhux membri). Eżempji ta’ dawn it-tip ta’ dokumenti li mhumiex aċċessibbli jinkludu: — korrispondenza bejn il-Kummissjoni u l-awtoritajiet tal-kompetizzjoni tal-Istati Membri, jew bejn dawn tal-aħħar (19); — korrispondenza bejn il-Kummissjoni u awtoritajiet pubbliċi oħra tal-Istati Membri (20); — korrispondenza bejn il-Kummissjoni, l-Awtorità tas-Sorveljanza tal-EFTA u l-awtoritajiet pubbliċi fi Stati tal-EFTA (21); — korrispondenza bejn il-Kummissjoni u l-awtoritajiet pubbliċi ta’ pajjiżi li mhumiex membri, inklużi l-awtoritajiet tal-kompetizzjoni tagħhom, speċjalment fejn il-Kommunità u pajjiż terz ikunu kkonkludew ftehim dwar il-kunfidenzjalità tal-informazzjoni skambjata (22). 16. F’ċerti ċirkostanzi eċċezzjonali, jingħata aċċess għal dokumenti li joriġinaw minn Stati Membri, mill-Awtorità tas-Sorveljanza tal-EFTA jew minn Stati tal-EFTA, wara li jkunu ġew imħassra s-sigrieti tan-negozju kollha jew informazzjoni oħra kunfidenzjali. Il-Kummissjoni tikkonsulta mal-entità li tissottometti d-dokumenti qabel ma tagħti aċċess sabiex jiġu identifikati sigrieti tan-negozju jew informazzjoni oħra kunfidenzjali. Dan huwa l-każ fejn id-dokumenti li oriġinaw minn Stati Membri jkun fihom allegazzjonijiet kontra l-partijiet, li l-Kummissjoni għandha teżamina, jew jagħmlu parti mill-evidenza għall-proċess investigattiv, b’mod simili għal dokumenti akkwistati minn partijiet privati. Dawn il-kunsiderazzjonijiet japplikaw speċjalment f’dak li għandu x’jaqsam ma’: — dokumenti u informazzjoni skambjati skont l-Artikolu 12 tar-Regolament (KE) Nru 1/2003, u informazzjoni fornita lill-Kummissjoni skont l-Artikolu 18(6) tar-Regolament (KE) Nru 1/2003; — ilmenti mressqa minn Stat Membru skont l-Artikolu 7(2) tar-Regolament (KE) Nru 1/2003. Aċċess jingħata wkoll għal dokumenti li joriġinaw mill-Istati Membri jew mill-Awtorità tas-Sorveljanza tal-EFTA jekk dawn huma relevanti biex il-partijiet jiddefendu lilhom innfushom f’dak li għandu x’jaqsam mal-eżerċizzju tal-kompetenza tal-Kummissjoni (23). 3.2. Informazzjoni kunfidenzjali 17. Il-fajl tal-Kummissjoni jista’ jinkludi wkoll dokumenti li fihom żewġ kategoriji ta’ informazzjoni, jiġifieri sigrieti tan-negozju u informazzjoni kunfidenzjali oħra, li l-aċċess għalihom jista’ jkun kollu kemm hu jew parzjalment ristrett (24). Fejn possibbli jingħata aċċess għal verżjonijiet mhux kunfidenzjali tal-informazzjoni oriġinali. F’każi fejn il-kunfidenzjalità tista’ tiġi garantita biss billi tiġi mqassra l-informazzjoni relevanti, jingħata aċċess għal taqsira. Id-dokumenti l-oħra kollha huma aċċessibbli fil-forma oriġinali tagħhom. 3.2.1. Sigrieti tan-negozju 18. Jekk l-għoti ta’ informazzjoni dwar l-attività kummerċjali ta’ impriża jista’ jirriżulta fi ħsara kbira għall-istess impriża, din l-informazzjoni tikkostitwixxi sigrieti tan-negozju (25). Eżempju ta’ informazzjoni li tista’ tikkwalifika bħala sigriet tan-negozju tinkludi: informazzjoni teknika u/jew finanzjarja dwar in-know-how ta’ impriża, metodi għall-valutazzjoni tal-ispejjeż, sigrieti u proċessi marbuta mal-produzzjoni, sorsi tal-forniment, kwantitajiet prodotti u mibjugħa, l-ishma mis-suq, listi ta’ klijenti u fornituri, pjanijiet tal-marketing, l-istruttura tal-ispejjeż u prezzijiet u strateġiji tal-bejgħ. 3.2.2. Informazzjoni kunfidenzjali oħra 19. Il-kategorija “informazzjoni kunfidenzjali oħra” tinkludi informazzjoni oħra li mhix sigriet tan-negozju, li tista’ tiġi kkunsidrata bħala kunfidenzjali, jekk l-għoti tagħha jista’ jagħmel ħsara sinjifikanti lil persuna jew impriża. Jiddependi miċ-ċirkostanzi speċifiċi f’kull każ, dan jista’ japplika għal informazzjoni fornuta minn partijiet terzi dwar impriżi, li huma kapaċi jagħmlu pressjoni ekonomika jew kummerċjali b’mod konsiderevoli fuq il-kompetituri tagħhom jew fuq l-imsieħba kummerċjali, klijenti jew fornituri tan-negozju tagħhom. Il-Qorti tal-Ewwel Istanza u l-Qorti tal-Ġustizzja ddikkjaraw, li huwa leġittimu li wieħed jirrifjuta li juri lil dawn it-tip ta’ intrapriżi, ċerti ittri li jkunu waslu mill-klijenti tagħhom, peress li l-wiri tagħhom jista’ faċilment jesponi lil min kitibhom għar-riskju ta’ miżuri ta’ ritaljazzjoni (26). Għalhekk il-kunċett ta’ informazzjoni kunfidenzjali oħra jista’ jinkludi informazzjoni li tista’ tippermetti lill-partijiet li jidentifikaw lil min ikun għamel l-ilment jew terzi persuni oħra li għandhom xewqa ġġustifikata li jibqgħu anonimi. 20. Il-kategorija ta’ informazzjoni kunfidenzjali oħra tinkludi ukoll sigrieti militari. 3.2.3. Kriterji għall-aċċettazzjoni ta’ talbiet għal trattament kunfidenzjali. 21. L-Informazzjoni tiġi klassfikata bħala kunfidenzjali jekk il-persuna jew l-impriża tkun għamlet talba għal dan u jekk din it-talba tkun ġiet aċċettata mill-Kummissjoni (27). 22. It-talbiet għall-kunfidenzjalità għandhom ikunu marbuta ma’ informazzjoni li taqa’ taħt id-deskrizzjonijiet ta’ sigrieti tan-negozju jew informazzjoni kunfidenzjali oħra t’hawn fuq. Ir-raġunijiet għaliex din l-informazzjoni tiġi reklamata bħala sigriet tan-negozju jew informazzjoni kunfidenzjali oħra għandhom jiġu ssostanzjati (28). It-talbiet għall-kunfidenzjalità huma normalment relatati ma’ informazzjoni akkwistata mill-Kummissjoni mill-istess persuna jew impriża u mhux ma’ informazzjoni minn sorsi oħra. 23. Iżda informazzjoni relatata ma’ impriża iżda li hija diġa magħrufa barra mill-impriża (f’każ ta’ grupp, barra mill-grupp) jew barra mill-assoċjazzjoni lil ġiet ikkomunikata lilha mill-impriża, normalment ma tiġix ikkunsidrata bħala kunfidenzjali (29). Informazzjoni li tilfet l-importanza kummerċjali tagħha, per eżempju mal-mogħdija taż-żmien, ma tistax tibqa’ titqies bħala kunfidenzjali. Bħala regola ġenerali, il-Kummissjoni tissupponi li informazzjoni relatata mal-qligħ tal-partijiet, mal-bejgħ, ma’ dejta dwar ishma fis-suq u informazzjoni simili li għandha aktar minn ħames snin ma tibqax kunfidenzjali (30). 24. Fil-proċeduri taħt l-Artikoli 81 u 82 tat-Trattat, jekk biċċa informazzjoni tikkwalifika bħala kunfidenzjali, dan il-fatt ma jistax iwaqqaf il-kxif tagħha jekk din it-tip ta’ informazzjoni hija meħtieġa biex jiġi verifikat allegat ksur (“dokument inkriminanti”) jew jista’ jkun meħtieġ biex jeżonera parti (“dokument eżoneranti”). F’dan il-każ, il-ħtieġa li jiġu protetti d-drittijiet tal-partijiet li jiddefendu ruħhom permezz tal-provvista tal-akbar aċċess possibbli għall-fajl tal-Kummissjoni jista’ jirbaħ fuq l-interess li tiġi protetta informazzjoni kunfidenzjali ta’ partijiet oħra (31). Huwa f’idejn il-Kummissjoni li tevalwa jekk dawk iċ-ċirkostanzi japplikawx għal kull sitwazzjoni speċifika. Dan jitlob evalwazzjoni tal-elementi relevanti kollha, inklużi: — ir-relevanza tal-informazzjoni biex jiġi determinat jekk sarx ksur ta’ regolamenti jew le u l-valur probatorju tagħha; — jekk l-informazzjoni hijiex indispensabbli; — il-grad ta’ sensittività involut (kemm il-kxif tal-informazzjoni jista’ jagħmel ħsara lill-interessi tal-persuna jew impriża in kwistjoni) — il-ħarsa preliminari lejn il-grad ta’ serjetà tal-allegat ksur ta’ regolamenti Kunsiderazzjonijiet simili japplikaw għall-proċeduri skont ir-Regolament dwar il-Konċentrazzjonjiet, meta l-wiri tal-informazzjoni ikun meqjus meħtieġ mill-Kummissjoni għall-finijiet tal-proċedura (32). 25. Fejn il-Kummissjoni jkollha l-intenzjoni li turi l-informazzjoni, il-persuna jew l-impirża in kwistjoni għandha tingħata l-possibilità li tforni verżjoni mhux kunfidenzjali tad-dokumenti, li fihom l-informazzjoni tibqa’ bl-istess valur probatorju bħal dak tad-dokumenti oriġinali (33). C. Meta jingħata aċċess għall-fajl? 26. Qabel ma tingħata notifika tad-dikjarazzjoni ta’ oġġezzjonijiet tal-Kummissjoni skont id-dispożizzjonijiet imsemmija fil-paragrafu 1, il-partijiet m’għandhom l-ebda dritt għal aċċess għall-fajl. 1. Fi proċeduri antitrust skont l-Artikoli 81 u 82 tat-Trattat. 27. Jingħata aċċess għall-fajl fuq talba, u normalment, darba waħda biss, wara li tkun saret notifika dwar l-oġġezzjonijiet tal-Kummissjoni lill-partijiet, sabiex jiġi żgurat il-prinċipju tal-ugwaljanza tal-armi u tal-protezzjoni tad-drittijiet għad-difiża. Għalhekk, bħala regola ġenerali, ma jingħata l-ebda aċċess għal tweġibiet ta’ partijiet oħra għall-oġġezzjonijiet tal-Kummissjoni. Iżda parti tingħata aċċess għad-dokumenti li jaslu wara n-notifika tal-oġġezzjonijiet fi stadji ulterjuri tal-proċeduri amministrattivi, fejn dawn it-tip ta’ dokumenti jistgħu jinkludu evidenza ġdida – kemm ta’ natura inkriminanti kif ukoll ta’ natura eżoneranti-, rilevanti għal allegazzjonijiet li jikkonċernaw dik il-parti fid-dikjarazzjoni ta’ oġġezzjonijiet tal-Kummissjoni. Dan huwa partikularment il-każ meta l-Kummissjoni jkollha l-intenzjoni li toqgħod fuq provi ġodda. 2. Fi proċeduri skont ir-Regolament dwar il-Konċentrazzjonjiet 28. Skont l-Artikolu 18(1) u (3) tar-Regolament dwar il-Konċentrazzjonjiet u l-Artikolu 17(1) tar-Regolament dwar l-Implimentazzjoni tal-Konċentrazzjonjiet, il-partijiet li jiġu notifikati jingħataw aċċess għall-fajl tal-Kummissjoni fuq talba f’kull stadju tal-proċeduri minn wara li tkun ingħatat in-notifika tal-oġġezzjonijiet tal-Kummissjoni sal-konsultazzjoni mal-Kumitat Konsultattiv. B’kuntrast għal dan, in-notifika ma tindirizzax il-possibilità li jingħataw id- dokumenti qabel mal-Kummissjoni tkun iddikkjarat l-oġġezzjonijiet tagħha lill-impriżi skont ir-Regolament dwar il-Konċentrazzjonjiet (34). III. MISTOQSIJIET PARTIKULARI DWAR MIN JAGĦMEL L-ILMENT U PARTIJIET OĦRA INVOLUTI 29. Is-sezzjoni preżenti hija dwar sitwazzjonijiet fejn il-Kummissjoni tista’ jew għandha tagħti aċċess għal ċerti dokumenti li jinsabu fil-fajl tagħha lil min jagħmel l-ilment fi proċeduri antitrust u lil partijiet oħra involuti fi proċeduri ta’ inkorporazzjoni. Irrispettivament mill-kliem użat fir-regolamenti dwar l-implementazzjoni tal-antitrust u l-Konċentrazzjonjiet (35), dawn iż-żewġ sitwazzjonijiet huma distinti — f’dak li għandu x’jaqsam mal-ambitu, iż-żmien u d-drittijiet— mill-aċċess għall-fajl kif definit fis-sezzjoni preċedenti ta’ din in-notifika. A. Għoti ta’ dokumenti lil dawk li jagħmlu ilment fi proċeduri antitrust 30. Il-Qorti tal-Ewwel Istanza iddeċidiet (36) li min jagħmel ilment m’għandux l-istess drittijiet u garanziji bħall-partijiet li qed jiġu investigati. Għalhekk min jagħmel l-ilment ma jistax jitlob id-dritt ta’ aċċess għall-fajl bl-istess mod kif dan l-aċċess huwa stabbilit għall-partijiet. 31. Iżda l-parti li tagħmel l-ilment, li skont l-Artikolu 7(1) tar-Regolament dwar l-Implimentazzjoni, tkun ġiet infurmata bl-intenzjoni tal-Kummissjoni li ser tirrifjuta l-ilment tagħha (37), tista’ titlob għal aċċess għad-dokumenti li fuqhom il-Kummissjoni tkun ibbażżat l-evalwazzjoni proviżorja tagħha (38). Min jagħmel l-ilment jingħata aċċess għal dawn id- dokumenti darba biss, wara li tkun ħarġet ittra li tinforma lil min jagħmel l-ilment bl-intenzjoni tal-Kummissjoni li tirrifjuta l-ilment tiegħu. 32. Min jagħmel l-ilment m’għandux dritt għal aċċess għal sigrieti tan-negozju jew informazzjoni kunfidenzjali oħra li l-Kummissjoni tkun akkwistat waqt l-investigazzjoni tagħha (39). B. Għoti ta’ dokumenti lil partijiet oħra involuti fi proċeduri ta’ konċentrazzjoni 33. Skont l-Artikolu 17(2) tar-Regolament dwar l-Implimentazzjoni tal-Konċentrazzjonjiet, għandu jingħata wkoll aċċess għall-fajl fi proċeduri ta’ konċentrazzjoni, jekk mitlub, lil partijiet oħra involuti li ġew infurmati bl-oġġezzjonijiet jekk dan ikun meħtieġ għall-preparazzjoni tal-kummenti tagħhom. 34. Dawn il-partijiet oħra involuti jistgħu jkunu partijiet mill-grupp propost li mhumiex il-partijiet notifikati, bħall-bejjiegħ jew l-impriża li hija l-mira tal-konċentrazzjoni (40). IV. PROĊEDURI GĦALL-IMPLIMENTAZZJONI TAL-AĊĊESS GĦALL-FAJL A. Proċedura preparatorja 35. Kull persuna li tissottometti informazzjoni jew kummenti f’waħda mis-sitwazzjonijiet hawn taħt imsemmija, jew sussegwentament tissottometti aktar informazzjoni lill-Kummissjoni waqt l-istess proċeduri, għandha l-obbligu li tidentifika b’mod ċar kull materjal li hija tqis bħala kunfidenzjali, tagħti r-raġunijiet u tforni verżjoni separata mhux kunfidenzjali sad-data stipulata mill-Kummissjoni biex tagħti l-opinjoni tagħha (41): a) Fi proċeduri antitrust — min jirċievi dikjarazzjoni ta’ oġġezzjonijiet mill-Kummissjoni fejn tagħti l-opinjoni tagħha dwar l-oġġezzjonijiet (42); — min jagħmel ilment fejn juri l-pożizzjoni tiegħu dwar dikjarazzjoni ta’ oġġezzjonijiet mill-Kummissjoni (43); — kull persuna fiżika jew ġuridika, li tapplika biex tinstema’ u turi interess suffiċjenti, jew li tiġi mistiedna mill-Kummissjoni biex tesprimi l-opinjoni tagħha, turi l-opinjoni tagħha bil-kitba jew bil-kliem f’seduta għas-smigħ (44); — min jagħmel l-ilment fejn jagħti l-opinjoni tiegħu dwar ittra mill-Kummissjoni li tinfurmah li l-Kummissjoni għandha l-intenzjoni li tirrifjuta l-ilment tiegħu (45). b) Fi proċeduri ta’ konċentrazzjoni — il-partijiet li jinnotifikaw jew partijiet oħra involuti li juru l-pożizzjoni tagħhom dwar l-oġġezzjonijiet tal-Kummissjoni bil-ħsieb biex tittieħed deċiżjoni f’dak li għandu x’jaqsam ma’ talba għal deroga mis-sospensjoni ta’ konċentrazzjoni u li taffettwa b’mod negattiv lil wieħed jew aktar minn dawn il-partijiet, jew biex titieħed deċiżjoni proviżorja marbuta mas-suġġett (46); — il-partijiet li jinnotifikaw li l-Kummissjoni tkun indirizzatilhom dikjarazzjoni ta’ oġġezzjonijiet, partijiet oħra involuti li ġew infurmati b’dawn l-oġġezzjonijiet jew partijiet li l-Kummissjoni tkun indirizzatilhom oġġezzjonijiet bil-ħsieb li tingħata multa jew ħlas ta’ penali perjodikament, jissottomettu l-kummenti tagħhom dwar l-oġġezzjonijiet (47); — terzi persuni li japplikaw biex jinstemgħu, jew kull persuna oħra fiżika jew ġuridika mistiedna mill-Kummissjoni biex tesprimi l-pożizzjoni tagħha, turi l- l-pożizzjoni tagħha bil-kitba jew bil-kliem f’seduta għas-smigħ (48); — kull persuna li tforni informazzjoni skont l-Artikolu 11 tar-Regolament dwar il-Konċentrazzjonjiet. 36. Barra minn hekk il-Kummissjoni tista’ teħtieġ li impriżi (49), fil-każijiet kollha fejn huma jipproduċu jew ipproduċew dokumenti, jidentifikaw id-dokumenti jew partijiet ta’ dokumenti, li huma jaħsbu li jinkludu sigrieti tan-negozju jew informazzjoni oħra kunfidenzjali tagħhom, u jidentifikaw l-impriżi li f’dak li għandu x’jaqsam magħhom dawn it-tip ta’ dokumenti għandhom jitqiesu bħala kunfidenzjali (50). 37. Sabiex talbiet għall-kunfidenzjalità kif imsemmija fil-paragrafu 36 hawn fuq jiġu trattati malajr, il-Kummissjoni tista’ tistabbilixxi limitu ta’ żmien li fih l-impriżi għandhom: (i) jissostanzjaw it-talba tagħhom għall-kunfidenzjalità għal kull dokument individwali jew għal parti ta’ dokument; (ii) ifornu lill-Kummissjoni b’verżjoni mhux kunfidenzjali tad-dokumenti, li fihom il-partijiet kunfidenzjali għandhom jiġu mħassra (51). Fi proċeduri antitrust l-impriżi in kwistjoni għandhom ukoll ifornu fiż-żmien stipulat deskrizzjoni konċiża ta’ kull biċċa informazzjoni mħassra (52). 38. Il-verżjonijiet mhux kunfidenzjali u d-deskrizzjonijiet tal-informazzjoni mħassra għandhom isiru b’tali mod li l-parti li għandha aċċess għall-fajl tkun tista’ tiddermina jekk l-informazzjoni mħassra tistax tkun relevanti għad-difiża tagħha u għalhekk jekk hemmx raġunijiet biżżejjed biex titlob lill-Kummissjoni biex tagħti aċċess għall-informazzjoni dikjarata bħala kunfidenzjali. B. Trattament ta’ informazzjoni kunfidenzjali 39. Fi proċeduri antitrust, jekk impriżi ma jikkonformawx mad-dispożizzjonijiet imsemmija fil-paragrafi 35 sa 37 hawn fuq, il-Kummissjoni tista’ tassumi li d-dokumenti jew dikjarazzjonijiet konċernati ma jinkludux informazzjoni kunfidenzjali (53). Konsegwentament il-Kummissjoni tista’ tassumi li l-impriża m’għandha l-ebda oġġezzjoni għall-wiri tad-dokumenti jew dikjarazzjonijiet konċernati fl-intier tagħhom. 40. Kemm fi proċeduri antitrust kif ukoll fi proċeduri skont ir-Regolament dwar il-Konċentrazzjonjiet, jekk il-persuna jew l-impriża in kwistjoni tissodisfa l-kundizzjonijiet imniżżla fil-paragrafi 35 sa 37 t’hawn fuq, sakemm huwa applikabbli, il-Kummissjoni jew: — proviżorjament taċċetta t-talbiet li jidhru ġustifikati jew — tinforma lill-persuna jew lill-impriża in kwistjoni li hi ma taqbilx totalment jew parzjalment mat-talba għall-kunfidenzjalità, fejn jidher li t-talba mhux ġustifikata. 41. Il-Kummissjoni tista’ tirrevoka totalment jew parzjalment l-aċċettazzjoni proviżorja tat-talba għall-kunfidenzjalità fi stadju ulterjuri. 42. Jekk id-Direttorat Ġenerali għall-Kompetizzjoni ma jaqbilx mat-talba għall-kunfidenzjalità mill-bidunett, jew jekk ikun tal-opinjoni li l-aċċettazzjoni proviżorja tat-talba għall-kunfidenzjalità għandha tiġi revokata, u għalhekk għandu l-intenzjoni li jikxef informazzjoni, huwa jagħti l-opportunità lill-persuni jew impriżi in kwistjoni li jesprimu l-pożizzjonijiet tagħhom. F’dawn it-tip ta’ każijiet id-Direttorat Ġenerali għall-Kompetizzjoni għandu jinforma bil-miktub lill-persuna jew impriża in kwistjoni bl-intenzjoni tiegħu li jikxef l-informazzjoni, jagħti r-raġunijiet tiegħu u jistipula limitu ta’ żmien li fih din il-persuna jew impriża tista’ tinfurmah bil-miktub dwar il-pożizzjoni tagħha. Jekk wara s-sottomissjoni ta’ din il-pożizzjoni jibqa’ ikun hemm nuqqas ta’ qbil dwar il-kunfidenzjalità, il-każ jiġi trattat mill-Uffiċċjal tas-Smigħ skont it-termini ta’ referenza tal-Kummissjoni għall-Uffiċċjali tas-Smigħ (54). 43. Jekk hemm riskju li impriża li għandha l-kapaċità li tpoġġi pressjoni ekonomika jew kummerċjali konsiderevoli fuq il-kompetituri tagħha jew fuq l-imsieħba kummerċjali, il-klijenti jew il-fornituri tagħha, tadotta miżuri ta’ ritaljazzjoni kontrihom, bħala konsegwenza tal-kollaborazzjoni tagħhom fl-investigazzjoni mmexxija mill-Kummissjoni (55), il-Kummissjoni tipproteġi l-anonimità tal-awturi billi tagħti aċċess għal verżjoni mhux kunfidenzjali jew għal sommarju tat-tweġibiet in kwistjoni (56). F’dawn iċ-ċirkostanzi t-talbiet għall-anonimità kif ukoll talbiet għall-anonimità skont il-punt 81 tan-notifika tal-Kummissjoni dwar it-trattament ta’ ilmenti (57) jiġu trattati skont il-paragrafi 40 sa 42 hawn fuq. C. Għoti ta’ aċċess għall-fajl 44. Il-Kummissjoni tista’ tiddermina li l-aċċess għall-fajl jingħata permezz ta’ wieħed mill-mezzi li ġejjin, filwaqt li tikkunsidra l-kapaċitajiet tekniċi tal-partijiet: — permezz ta’ CD-ROM(s) jew tagħmir ieħor elettroniku għall-ħażna ta’ dejta li jista’ jkun disponibbli fil-futur; — permezz ta’ kopji fuq karti tal-fajl aċċessibbli li jinbagħtu lilhom bil-posta; — billi tistedninhom biex jiġu jeżaminaw il-fajl aċċessibli fil-kwartieri tal-Kummissjoni. Il-Kummissjoni tista’ tagħżel kull kombinazzjoni ta’ dawn il-metodi. 45. Sabiex jiġi ffaċilitat l-aċċess għall-fajl, il-partijiet jirċievu lista enumerattiva tad-dokumenti li turi l-kontenut tal-fajl, kif definit fil-paragrafu 8 aktar ’il fuq. 46. L-aċċess jingħata għal evidenza kif tinsab fil-fajl tal-Kummissjoni, fil-forma oriġinali tagħha: il-Kummissjoni mhijiex obbligata li tforni traduzzjoni tad-dokumenti fil-fajl (58). 47. Jekk wara li tkun akkwistat l-aċċess għall-fajl, parti tikkunsidra li għandha bżonn konoxxenza ta’ informazzjoni speċifika li mhix aċċessibbli għad-difiża tagħha, hija tista’ tissottometti talba ġustifikata għal dan lill-Kummissjoni. Jekk is-servizzi tad-Diretorat Ġenerali għall-Kompetizzjoni ma jkunux f’pożizzjoni li jaċċettaw din it-talba u jekk il-parti ma taqbilx ma’ din il-pożizzjoni, il-każ jiġi solvut mill-Uffiċċjal tas-Smigħ, skont it-termini ta’ referenza applikabbli għall-Uffiċċjali tas-Smigħ (59). 48. L-aċċess għall-fajl skont din in-notifika jingħata bil-kundizzjoni li l-informazzjoni akkwistata minnu tista’ tintuża biss għal skopijiet ta’ proċeduri ġudizzjarji jew amministrattivi għall-applikazzjoni tar-regoli tal-Kommunità dwar il-kompetizzjoni in kwistjoni fil-proċeduri amministrattivi relatati (60). Jekk l-informazzjoni tintuża għal skopijiet differenti, f’kull ħin, bl-involviment ta’ prosekutur barrani, il-Kummissjoni tista’ tirraporta l-inċidenti biex tiġi miżmuma l-attività tal-prosekutur, bil-ħsieb ta’ azzjoni dixxiplinarja. 49. Bl-eċċezzjoni tal-paragrafi 45 u 47, din is-sezzjoni C tapplika bl-istess mod għall-għoti ta’ aċċess għal dokumenti lil min jagħmel l-ilment (fi proċeduri antitrust) u lil partijiet oħra involuti (fi proċeduri dwar il-konċentrazzjonjiet).

(1) Ir-Regolament tal-Kunsill (KE) Nru 1/2003 tas-16 ta’ Diċembru 2002 dwar l-implimentazzjoni tar-regolamenti stabbiliti fl-Artikoli 81 u 82 tat-Trattat, ĠU L 1, 4.1.2003, paġni 1-25.

(2) Ir-Regolament tal-Kummissjoni (KE) Nru 773/2004 tas-7 t’April 2004 dwar it-tmexxija ta’ proċeduri mill-Kummissjoni skont l-Artikoli 81 u 82 tat-Trattat tal-KE, ĠU L 123, 27.4.2004, paġni 18-24.

(3) Ir-Regolament tal-Kunsill (KE) Nru 139/2004 tal-20 ta’ Jannar 2004 dwar il-kontroll tal-konċentramenti bejn l-impriżi, ĠU L 24, 29.1.2004, paġni 1-22.

(4) Ir-Regolament tal-Kummissjoni (KE) Nru 802/2004 tal-21 t’April 2004 li jimplimenta r-Regolament tal-Kunsill (KE) Nru 139/2004 dwar il-kontroll tal-konċentramenti bejn l-impriżi, ĠU L 133, 30.4.2004, paġni 1-39. Emendat fil- ĠU L 172, 6.5.2004, paġna 9.

(5) Ir-referenzi f’din in-notifika għall-Artikoli 81 u 82 għalhekk japplikaw ukoll għall-Artikoli 53 u 54 tal-Ftehim taż-ŻEE.

(6) Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni, ĠU L 145, 31.5.2001, paġna 43. Ara pereżempju l-każ T-2/03, Verein für Konsumenteninformation vs l-Kummissjoni, deċiżjoni tat-13 t’April 2005, għadha mhix pubblikata.

(7) In-Notifika tal-Kummissjoni dwar ir-regolamenti ta’ proċeduri interni għall-ipproċessar ta’ talbiet għall-aċċess għall-fajl fil-każijiet li jaqgħu taħt l-Artikoli 85 u 86 [issa 81 u 82] tat-Trattat tal-KE, l-Artikoli 65 u 66 tat-Trattat tal- ECSC u r-Regolament tal-Kunsill (KEE) Nru 4064/89, ĠU C 23, 23.1.1997, paġna 3.

(8) ĠU L 162, 19.6.2001, paġna 21.

(9) B’mod partikolari fil-Każijiet Konġunti T-25/95 et al., Cimenteries CBR SA et al. vs l-Kummissjoni, [2000] ECR II-0491.

(10) Fil-bqija ta’ din in-notifika, it-terminu “impriża” jinkludi kemm impriżi kif ukoll assoċjazzjonijiet ta’ impriżi. It-terminu “persuna” jinkludi persuni fiżiċi u ġuridiċi. Ħafna entitajiet huma persuni ġuridiċi u impriżi fl-istess ħin; f’dan il-każ jiġu koperti miż-żewġ termini. L-istess japplika jekk persuna fiżika hija impriża skont it-tifsira tal-Artikoli 81 u 82. Fi proċeduri għall-Konċentrazzjoni, għandhom jiġu kkunsidrati wkoll il-persuni li ssir referenza għalihom fl-Artikolu 3(1)(b) tar-Regolament dwar il-Konċentrazzjonjiet, anke jekk huma persuni fiżiċi. Jekk entitajiet li mhumiex impriżi u m’ għandhomx personalità ġuridika jiġu involuti fi proċeduri tal-Kummissjoni marbuta mal-kompetizzjoni, il-Kummissjoni, fejn jgħodd, tapplika l-prinċipji stabbiliti f’din in-Notifika mutatis mutandis.

(11) Cf. Artikolu 15(1) tar-Regolament dwar l-Implementazzjoni, mal-Artikolu 18(3) tar-Regolament dwar il-Konċentrazzjonjiet u tal-Artikolu 17(1) tar-Regolament dwar l-Implementazzjoni tal-Konċentrazzjonijiet.

(12) Fin-notifika it-terminu “dokument” jintuża għall-forom kollha ta’ informazzjoni, irrispettivament mill-mezz tal-ħażna tagħhom. Dan ikopri ukoll kull tagħmir għall-ħażna ta’ dejta elettronika kif inhu jew kif jista’ jiġi disponibbli.

(13) Cf. Artikolu 27(2) tar-Regolament (KE) Nru 1/2003, l-Artikoli 15(2) u 16(1) tar-Regolament dwar l-Implementazzjoni, u l-Artikolu 17(3) tar-Regolament dwar l-Implementazzjoni tal-Konċentrazzjonijiet. Dawk l-eċċezzjonijiet huma wkoll imsemmija fil-Każ T-7/89, Hercules Chemicals vs il-Kummissjoni, [1991] ECR II-1711, paragrafu 54. Il-Qorti iddeċidiet li mhuwiex kompetenza tal-Kummissjoni biss li tiddeċiedi liema dokumenti fil-fajl jistgħu jkunu meħtieġa għad-difiża (Cf. mal-każ T-30/91 Solvay vs il-Kummissjoni, [1995] ECR II-1775, paragrafi 81-86, u l-każ T-36/91 ICI vs l-Kummissjoni, [1995] ECR II-1847, paragrafi 91-96).

(14) Eżempji ta’ dokumenti interni huma abbozzi, opinjonijiet, memorandums jew noti mid-dipartimenti tal-Kummissjoni jew minn awtoritajiet pubbliċi oħra konċernati.

(15) Cf. Artikolu 27(2) tar-Regolament (KE) Nru 1/2003, mal-Artikolu 15(2) tar-Regolament Dwar l-Implementazzjoni, u l-Artikolu 17(3) tar-Regolament dwar l-Implementazzjoni tal-Konċentrazzjonijiet.

(16) Cf. Paragrafu 1 hawn fuq.

(17) Cf. Id-Deċiżjoni tat-30.9.2003 fil-Każijiet Konġunti T-191/98 u T-212/98 għal T-214/98 Atlantic Container Line u oħrajn vs il-Kummissjoni (TACA), [2003] ECR II-3275, paragrafi 349-359.

(18) Dikjarazzjonijiet reġistrati skont l-Artikolu 19 jew l-Artikolu 20(2)(e) tar-Regolament 1/2003 jew l-Artikolu 13(2)(e) tar-Regolament dwar il-Konċentrazzjonjiet normalment jagħmlu parti mid-dokumenti aċċessibbli (ara paragrafu 10 iżjed ‘il fuq).

(19) Cf. Artikolu 27(2) tar-Regolament (KE) Nru 1/2003, l-Artikolu 15(2) tar-Regolament dwar l-Implementazzjoni, l-Artikolu 17(3) tar-Regolament dwar l-Implementazzjoni tal-Konċentrazzjonijiet.

(20) Cf. Ordni tal-Qorti tal-Ewwel Istanza fil-każijiet T-134/94 et al NMH Stahlwerke u oħrajn vs l-Kummissjoni [1997] ECR II-2293, paragrafu 36, u l-każ T-65/89, BPB Industries u British Gypsum [1993] ECR II-389, paragrafu 33.

(21) F’din in-notifika l-frażi “Stati tal-EFTA” tinkludi l-Istati tal-EFTA li huma partijiet għall-ftehim taż-ŻEE.

(22) Pereżempju, l-Artikolu VIII.2 tal-Ftehim bejn il-Kommunitajiet Ewropej u l-Gvern tal-Istati Uniti tal-Amerika dwar l-applikazzjoni tal-liġijiet dwar il-kompetizzjoni tagħhom (ĠU L 95, 27.4.1995, paġni 47) jistipula li l-informazzjoni provvduta b’mod kunfidenzjali skont il-Ftehim għandha tiġi protetta “bl-aktar mod possibbli”. L-Artikolu joħloq obbligu fil-liġi internazzjonali li jorbot lill-Kummissjoni.

(23) F’dak li għandu x’jaqsam mal-kontroll tal-inkorporazzjoni, dan jista’ japplika partikularment għal sottomissjonijiet minn stat membru skont l-Artikolu 9 (2) tar-Regolament dwar Il-Konċentrazzjonjiet b’referenza għal każijiet.

(24) Cf. Artikolu 16(1) tar-Regolament dwar l-Implementazzjoni u l-Artikolu 17(3) tar-Regolament dwar l-Implementazzjoni tal-Konċentrazzjonjiet; il-każ T-7/89 Hercules Chemicals NV vs l-Kummissjoni, [1991] ECR II-1711, paragrafu 54; il-każ T-23/99, LR AF 1998 A/S vs l-Kummissjoni, [2002] ECR II-1705, paragrafu 170.

(25) Deċiżjoni tal-18.9.1996 fil-każ T-353/94, Postbank NV vs l-Kummissjoni, [1996] ECR II-921, paragrafu 87.

(26) Il-Qrati tal-Kommunità iddeċidew dwar din il-kwistjoni fiż-żewġ każijiet ta’ allegati abbużi minn pożizzjonijiet dominanti (l-Artikolu 82 tat-Trattat tal-KE) (il-każ T-65/89, BPB Industries u British Gypsum [1993] ECR II-389; u l-każ C-310/93P, BPB Industries u British Gypsum [1995] ECR I-865), u f‘każijiet ta’ Għaqdiet (il-każ T-221/95 Endemol vs l-Kummissjoni [1999] ECR II-1299, paragrafu 69, u l-każ T-5/02 Laval vs l-Kummissjoni [2002] ECR II-4381, paragrafu 98 u ta’ warajh).

(27) Ara paragrafu 40 aktar ’l isfel.

(28) Ara paragrafu 35 aktar ’l isfel.

(29) Iżda, sigrieti tan-negozju jew informazzjoni kunfidenzjali oħra li jingħataw lil assoċjazzjonijiet kummerċjali jew professjonali mill-membri tagħha ma jitilfux in-natura kunfidenzjali tagħhom f’dak li għandu x’jaqsam ma’ terzi partijiet u għalhekk ma jistgħux jiġu mgħoddija lil min jagħmel l-ilment. Cf. mal-każijiet konġunti 209 sa 215 u 218/78, Fedetab, [1980] ECR 3125, paragrafu 46.

(30) Ara paragrafi 35-38 aktar ‘l isfel dwar il-mistoqsija lil impriżi biex tiġi identifikata informazzjoni kunfidenzjali.

(31) Cf. Artikolu 27(2) tar-Regolament (KE) Nru 1/2003 u l-Artkolu 15(3) tar-Regolament dwar l-Implementazzjoni.

(32) L-Artikolu 18(1) tar-Regolament dwar l-Implementazzjoni tal-Konċentrazzjonjiet.

(33) Cf. Paragrafu 42 aktar ‘l isfel.

(34) Din il-kwistjoni hija trattata fid-dokument tad-Direttorat Ġenerali dwar il-Kompetizzjoni “DG COMP L-Aħjar Prattiċi għat-tmexxija ta’ proċeduri għall-kontroll tal-Konċentrazzjonjiet tal-KE”, disponibbli fuq il-websajt tad-Direttorat Ġenerali għall-Kompetizzjoni: http://europa.eu.int/comm/competition/index_en.html.

(35) Cf. Artikolu 8(1) tar-Regolament dwar l-Implementazzjoni, li jitkellem dwar “aċċess għal dokumenti” għal min jagħmel l-ilment u l-Artikolu 17(2) tar-Regolament dwar l-Implementazzjoni tal-Konċentrazzjonjiet li jitkellem dwar “aċċess għall-fajl” għal partijiet oħra involuti “jekk dan ikun meħtieġ sabiex jippreparaw il-kummenti tagħhom”.

(36) Ara l-każ T-17/93 Matra-Hachette SA vs l-Kummissjoni, [1994] ECR II-595, paragrafu 34. Il-Qorti ordnat li id-drittijiet ta’ terzi persuni, kif stabbiliti permezz tal-Artikolu 19 tar-Regolament tal-Kunsill Nru 17 tas-6.2.1962 (issa mibdul mill-Artikolu 27 tar-Regolament (KE) Nru 1/2003), kienu limitati biss għad-dritt li jipparteċipaw fil-proċeduri amministrattivi.

(37) Permezz ta’ ittra maħruġa skont l-Artikolu 7(1) tar-Regolament dwar l-Implementazzjoni.

(38) Cf. Artikolu 8(1) tar-Regolament dwar l-Implementazzjoni.

(39) Cf. Artikolu 8(1) tar-Regolament dwar l-Implementazzjoni.

(40) Cf. Artikolu 11(b) tar-Regolament dwar l-Implementazzjoni tal-Konċentrazzjonjiet.

(41) Cf. Artikolu 16(2) tar-Regolament dwar l-Implementazzjoni u mal-Artikolu 18(2) tar-Regolament dwar l-Implementazzjoni tal-Konċentrazzjonjiet.

(42) Skont l-Artikolu 10(2) tar-Regolament dwar l-Implementazzjoni.

(43) Skont l-Artikolu 6(1) tar-Regolament dwar l-Implementazzjoni.

(44) Skont l-Artikolu 13(1) u (3) tar-Regolament dwar l-Implementazzjoni.

(45) Skont l-Artikolu 7(1) tar-Regolament dwar l-Implementazzjoni.

(46) L-Artikolu 12 tar-Regolament dwar l-Implementazzjoni tal-Konċentrazzjonjiet.

(47) L-Artikolu 13 tar-Regolament dwar l-Implementazzjoni tal-Konċentrazzjonjiet.

(48) Skont l-Artikolu 16 tar-Regolament dwar l-Implementazzjoni tal-Konċentrazzjonjiet.

(49) Fi proċeduri għall-inkorporazzjoni, l-prinċipji mniżżla f’dan il-paragrafu u l-paragrafi sussegwenti japplikaw ukoll għall-persuni msemmija fl-Artikolu 3(1)(b) tar-Regolament dwar il-Konċentrazzjonjiet.

(50) Cf. Artikolu 16(3) tar-Regolament dwar l-Implementazzjoni u mal-Artikolu 18(3) tar-Regolament dwar l-Implementazzjoni tal-Konċentrazzjonjiet. Dan japplika ukoll għal dokumenti miġbura mill-Kummissjoni waqt spezzjoni skont l-Artikolu 13 tar-Regolament dwar il-Konċentrazzjonjiet u l-Artikoli 20 u 21 tar-Regolament (KE) Nru 1/2003.

(51) Cf. Artikolu 16(3) tar-Regolament dwar l-Implementazzjoni u mal-Artikolu 18(3) tar-Regolament dwar l-Implementazzjoni tal-Konċentrazzjonjiet.

(52) Cf. Artikolu 16(3) tar-Regolament dwar l-Implementazzjoni.

(53) Cf. Artikolu 16 tar-Regolament dwar l-Implementazzjoni.

(54) Cf. Artikolu 9 tad-deċiżjoni tal-Kummissjoni tat-23.5.2001 dwar it-termini ta’ referenza ta’ Uffiċċjali tas-Smigħ ta’ każijiet f’ċerti proċeduri marbuta mal-kompetizzjoni (ĠU L 162 19.6.2001, p. 21).

(55) Cf. Paragrafu 19 t’hawn fuq.

(56) Cf. Każ T-5/02, Tetra Laval vs l-Kummissjoni, [2002] ECR II-4381, paragrafu 98, 104 u 105.

(57) Notifika tal-Kummissjoni dwar it-trattament ta’ ilmenti mill-Kummissjoni skont l-Artikoli 81 u 82 tat-Trattat tal-KE (ĠU C 101, 27.4.2004, p. 65).

(58) Cf. Każ T-25/95 et al. Cimenteries, paragrafu 635.

(59) Cf. Artikolu 8 tad-deċiżjoni tal-Kummissjoni 23.5.2001 dwar it-termini ta’ referenza ta’ uffiċċjali għas-smigħ ta’ każijiet f’ċerti proċeduri marbuta mal-kompetizzjoni (ĠU L 162, 19.6.2001, p. 21).

(60) Cf. Artikoli 15(4) u 8(2) tar-Regolament Dwar l-Implementazzjoni, respettivament, u mal-Artikolu 17(4) tar-Regolament dwar l-Implementazzjoni tal-Konċentrazzjonjiet.